《题蔡稚含适适轩二首 其二》
明代·胡应麟

忆昔金马门，执戟趋铜龙。雄飞奋六翮，夭矫随天风。

一朝事势异，漂转如征蓬。人生贵适意，大业宁三公。

开轩赤城畔，丹霞照帘栊。图书不盈丈，有若蓬莱宫。

神游八极表，目送双飞鸿。陋彼征西贵，柴棘盈胸中。

太虚为我宅，何事悲途穷。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。